Βασίλης Πλιάτσικας

Ο Βασίλης Πλιάτσικας (Αθήνα, 14 Απριλίου 1988), είναι Έλληνας διεθνής ποδοσφαιριστής, ο οποίος αγωνίζεται στη θέση του αμυντικού μέσου, ξεκίνησε ωστόσο την καριέρα του ως δεξιός αμυντικός. Αγωνίζεται στην Παναχαϊκή Γ.Ε. (ποδόσφαιρο).

Καριέρα

Σε συλλογικό επίπεδο 

Ο Πλιάτσικας ξεκίνησε την καριέρα του στον Α.Ο. Χαϊδαρίου και το 2005 μεταπήδησε στην ΑΕΚ, όπου με τα χρώματα των "κιτρινόμαυρων" πραγματοποίησε 37 συνολικά εμφανίσεις στο πρωτάθλημα Ελλάδας. Οι πολύ καλές του εμφανίσεις τόσο με την αθηναϊκή ομάδα όσο και με τις εθνικές ομάδες της Ελλάδας προκάλεσαν το ενδιαφέρον αρκετών συλλόγων του εξωτερικού και τελικά στις 30 Ιουνίου 2009 υπέγραψε τετραετές συμβόλαιο συνεργασίας με τη γερμανική Σάλκε έναντι 300.000 ευρώ. Το πρώτο του διάστημα στον σύλλογο του Γκελζενκίρχεν ήταν ιδανικό, καθώς αμέσως πήρε ευκαιρίες συμμετέχοντας ενεργά στην πρώτη ομάδα, ωστόσο στις αρχές του 2010 ένας σοβαρός τραυματισμός (ρήξη οπίσθιου χιαστού) τον κράτησε μακριά από τους αγωνιστικούς χώρους για διάστημα τεσσάρων μηνών.

Το καλοκαίρι του 2011 λόγω των ελάχιστων συμμετοχών που είχε στη Σάλκε, αποτέλεσμα της πολύμηνης αποχής του από την αγωνιστική δράση, αποφασίστηκε να παραχωρηθεί με τη μορφή δανεισμού στην Ντούισμπουργκ, ομάδα της δεύτερης κατηγορίας της Γερμανίας. Το Φεβρουάριο του 2014 κι έπειτα από απραξία αρκετών μηνών, καθώς από τον Ιούνιο του 2013 είχε μείνει ελεύθερος από τη Σάλκε, συμφώνησε να συνεχίσει την καριέρα του στην ουκρανική Μεταλούργκ Ντονέτσκ, υπογράφοντας συμβόλαιο συνεργασίας μέχρι το καλοκαίρι του ίδιου έτους.

Τον Ιούλιο του 2014 ανακοινώθηκε η συμφωνία του με τη ρουμανική Άστρα, με την οποία υπέγραψε διετές συμβόλαιο συνεργασίας, αποχώρησε όμως στο τέλος του 2014, πραγματοποιώντας συνολικά 11 εμφανίσεις στο πρωτάθλημα. Το Φεβρουάριο του 2015 επέστρεψε έπειτα από εξάμηνη απουσία στο ουκρανικό πρωτάθλημα και τη Μεταλούργκ Ντονέτσκ, στη δεύτερη πρεμιέρα του όμως με τον σύλλογο αντίκρισε την κόκκινη κάρτα.

Τον Ιανουάριο του 2016 συμφώνησε με τη σλοβακική Σλόβαν Μπρατισλάβας, από την οποία αποχώρησε έναν χρόνο αργότερα, για να συνεχίσει την καριέρα του στον Πανιώνιο, επιστρέφοντας στο ελληνικό πρωτάθλημα έπειτα από οκτώ χρόνια. Η παραμονή του στην ομάδα της Νέας Σμύρνης αποδείχθηκε βραχύβια και το καλοκαίρι της ίδιας χρονιάς αποχώρησε για να συνεχίσει στον Πλατανιά, όπου υπέγραψε διετές συμβόλαιο συνεργασίας. Το καλοκαίρι του 2020 υπέγραψε στην Παναχαϊκή Γ.Ε. (ποδόσφαιρο)

Στις εθνικές ομάδες 
Κλήθηκε για πρώτη φορά στην Εθνική Ανδρών στους προκριματικούς αγώνες για το Μουντιάλ του 2010 από τον τότε ομοσπονδιακό προπονητή Ότο Ρεχάγκελ, κατά του Λουξεμβούργου και της Λετονίας.

Το ντεμπούτο του όμως πραγματοποιήθηκε στις 19 Νοεμβρίου 2008, στον φιλικό αγώνα ενάντια στην Ιταλία (1-1).

Ήταν μέλος της εθνικής Νέων που έφτασε στον τελικό του Ευρωπαϊκού Πρωταθλήματος Νέων του 2007. Την επόμενη χρονιά χρίστηκε αρχηγός της και μαζί της έφτασε μέχρι την τελική φάση στο Ευρωπαϊκό Πρωτάθλημα Νέων του 2008.

Παραπομπές

Πηγές 
 Η καριέρα του Βασίλη Πλιάτσικα στο National Football Teams
 Το προφίλ του Βασίλη Πλιάτσικα στο transfermarkt
 Ο Βασίλης Πλιάτσικας στο soccerway

Μέσοι ποδοσφαιριστές
Έλληνες ποδοσφαιριστές
Ποδοσφαιριστές Εθνικής Ελλάδος
Ποδοσφαιριστές Εθνικής Ελλάδας Κ19
Ποδοσφαιριστές Α.Ο. Χαϊδαρίου
Ποδοσφαιριστές Αθλητικής Ένωσης Κωνσταντινουπόλεως
Ποδοσφαιριστές ΦΚ Σάλκε 04
Ποδοσφαιριστές Εθνικής Ελλάδας Κ21
Ποδοσφαιριστές Σούπερ Λιγκ Ελλάδας
Ποδοσφαιριστές Μπούντεσλιγκα
Ποδοσφαιριστές ΜΣΦ Ντούισμπουργκ
Ποδοσφαιριστές ΦΚ Μεταλούργκ Ντονέτσκ
Ποδοσφαιριστές ΦΚ Άστρα Τζιούρτζιου
Ποδοσφαιριστές Σλόβαν Μπρατισλάβας
Ποδοσφαιριστές Πανιωνίου
Ποδοσφαιριστές ΠΑΣ Λαμίας
Έλληνες ποδοσφαιριστές στο εξωτερικό
Ποδοσφαιριστές Λίγκα 1 (Ρουμανία)
Ξένοι ποδοσφαιριστές στη Γερμανία
Ξένοι ποδοσφαιριστές στη Ρουμανία